ประกาศคณะกรรมการมาตรฐานสินค้าเกษตร เรื่อง กำหนดหลักเกณฑ์ วิธีการ และเงื่อนไขการแสดงหลักฐานการตรวจสอบและรับรองมาตรฐานและการแสดงเครื่องหมายรับรองมาตรฐานสินค้าเกษตรที่มีประกาศยกเว้นไม่ต้องได้รับใบรับรองจากผู้ประกอบการตรวจสอบมาตรฐาน
ประกาศคณะกรรมการมาตรฐานสินค้าเกษตร
ประกาศคณะกรรมการมาตรฐานสินค้าเกษตร
เรื่อง
กำหนดหลักเกณฑ์ วิธีการ และเงื่อนไขการแสดงหลักฐานการตรวจสอบและรับรองมาตรฐาน
และการแสดงเครื่องหมายรับรองมาตรฐานสินค้าเกษตรที่มีประกาศยกเว้นไม่ต้องได้รับ
ใบรับรองจากผู้ประกอบการตรวจสอบมาตรฐาน[๑]
 

อาศัยอำนาจตามความใน ๗ (๖) และมาตรา ๒๙ วรรคสอง
แห่งพระราชบัญญัติมาตรฐานสินค้าเกษตร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการมาตรฐานสินค้าเกษตรจึงประกาศกำหนดหลักเกณฑ์
วิธีการ
และเงื่อนไขการแสดงหลักฐานการตรวจสอบและรับรองมาตรฐานและการแสดงเครื่องหมายรับรองมาตรฐานสินค้าเกษตรที่ได้รับยกเว้นไม่ต้องได้รับใบรับรองจากผู้ประกอบการตรวจสอบมาตรฐานไว้
ดังต่อไปนี้

ข้อ ๑ ให้ยกเลิกประกาศคณะกรรมการมาตรฐานสินค้าเกษตร
เรื่อง กำหนดหลักเกณฑ์ วิธีการ
และเงื่อนไขการแสดงหลักฐานการตรวจสอบและรับรองมาตรฐานและการแสดงเครื่องหมายรับรองมาตรฐานสินค้าเกษตรที่ได้รับยกเว้นไม่ต้องได้รับใบรับรองจากผู้ประกอบการตรวจสอบมาตรฐาน
ลงวันที่ ๒๔ พฤศจิกายน ๒๕๕๒

ข้อ ๒ ให้ผู้นำเข้าสินค้าเกษตรที่ประสงค์จะได้รับการยกเว้นไม่ต้องได้รับใบรับรองจากผู้ประกอบการตรวจสอบมาตรฐานยื่นหลักฐานการได้รับการตรวจสอบและรับรองมาตรฐานสินค้าเกษตรจากต่างประเทศและหลักฐานอื่นที่เกี่ยวข้องต่อสำนักงานมาตรฐานสินค้าเกษตรและอาหารแห่งชาติ
ดังต่อไปนี้
(๑) สำเนาใบอนุญาตนำเข้าสินค้าเกษตร
(๒)
สำเนาใบรับรองมาตรฐานสินค้าเกษตรที่รับรองความถูกต้องโดยหน่วยตรวจสอบและรับรองมาตรฐานของต่างประเทศ
(๓)
สำเนาใบอนุญาตหรือใบรับรองระบบงานที่หน่วยตรวจสอบและรับรองมาตรฐานได้รับและรับรองความถูกต้องโดยหน่วยรับรองระบบงานของต่างประเทศ
(ถ้ามี)
(๔)
เอกสารหลักฐานอื่นตามที่สำนักงานมาตรฐานสินค้าเกษตรและอาหารแห่งชาติกำหนด

ข้อ ๓ ใบรับรองมาตรฐานสินค้าเกษตรตามข้อ
๒ (๒)
ต้องเป็นใบรับรองมาตรฐานสินค้าเกษตรที่ออกโดยหน่วยตรวจสอบและรับรองมาตรฐานของรัฐที่มีอำนาจหน้าที่หรือหน่วยตรวจสอบและรับรองมาตรฐานที่ได้รับการยอมรับความสามารถจากหน่วยรับรองระบบงานของประเทศนั้น

ข้อ ๔ การแสดงเครื่องหมายรับรองมาตรฐานสินค้าเกษตร
ให้ผู้นำเข้าสินค้าเกษตรแสดงเครื่องหมายรับรองมาตรฐานตามมาตรา ๕๔
ภายหลังจากที่ได้รับแจ้งการยอมรับผลการตรวจสอบและรับรองมาตรฐานเป็นหนังสือจากสำนักงานมาตรฐานสินค้าเกษตรและอาหารแห่งชาติ


ประกาศ
ณ วันที่ ๒๒ เมษายน พ.ศ. ๒๕๕๗
ยุคล ลิ้มแหลมทอง
รัฐมนตรีว่าการกระทรวงเกษตรและสหกรณ์
ประธานกรรมการมาตรฐานสินค้าเกษตร







ปริยานุช/ผู้จัดทำ
๑๑ มิถุนายน
๒๕๕๗

นุสรา/ผู้ตรวจ
๓๐ กรกฎาคม
๒๕๕๗
















[๑] ราชกิจจานุเบกษา
เล่ม ๑๓๑/ตอนพิเศษ ๑๐๒ ง/หน้า ๔๙/๖ มิถุนายน ๒๕๕๗